SK Úradný vestník Európskej únie L 23/1

VYKONÁVACIE NARIADENIE KOMISIE (EÚ) č. 66/2012

z 25. januára 2012,

ktorým sa mení a dopĺňa nariadenie (ES) č. 318/2007, ktorým sa stanovujú veterinárne podmienky pri dovoze určitých druhov vtákov do Spoločenstva a podmienky karantény

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na smernicu Rady 92/65/EHS z 13. júla 1992, ktorou sa stanovujú veterinárne požiadavky na obchodovanie so zvieratami, spermou, vajíčkami a embryami, na ktoré sa nevzťahujú veterinárne požiadavky stanovené v osobitných právnych predpisoch Spoločenstva uvedených v oddiele I prílohy A k smernici 90/425/EHS, a na ich dovoz do Spoločenstva (1), a najmä na jej článok 17 ods. 3 písm. a),

keďže:

(1) V nariadení Komisie (ES) č. 318/2007 (2) sa stanovujú veterinárne podmienky pri dovoze určitých vtákov do Únie. Stanovuje sa v ňom, že vtáky, na ktoré sa nariadenie vzťahuje, sa majú dovážať do Únie, iba ak pochádzajú z tretích krajín alebo ich častí uvedených v prílohe I k danému nariadeniu.

(2) Príloha I k nariadeniu (ES) č. 318/2007 obsahuje odkaz na tretie krajiny alebo ich časti, ktoré sú uvedené v stĺpcoch 1 a 3 tabuľky nachádzajúcej sa v časti 1 prílohy I k rozhodnutiu Komisie 2006/696/ES (3) a z ktorých je povolený dovoz chovnej alebo úžitkovej hydiny, s výnimkou vtákov nadradu bežce.

(3) Rozhodnutie 2008/696/ES sa zrušilo a nahradilo nariadením Komisie (ES) č. 798/2008 z 8. augusta 2008, ktorým sa ustanovuje zoznam tretích krajín, území, oblastí alebo jednotiek, z ktorých možno do Spoločenstva dovážať alebo cez jeho územie prevážať hydinu a výrobky z hydiny, a podmienky veterinárneho osvedčovania (4). Odkazy na uvedené rozhodnutie v prílohe I k nariadeniu (ES) č. 318/2007 by preto mali byť nahradené odkazmi na nariadenie (ES) č. 798/2008.

(4) Okrem toho Argentína požiadala Komisiu o povolenie dovážať do Únie určité vtáky chované v zajatí podľa nariadenia (ES) č. 318/2007. Inšpekciou, ktorú vykonal Potravinový a veterinárny úrad Komisie v Argentíne, ako aj následnými opatreniami, ktoré prijala uvedená tretia krajina, sa preukázalo, že Argentína poskytuje primerané záruky, pokiaľ ide o súlad s pravidlami Únie, ktorých dodržiavanie sa vyžaduje pri dovoze takýchto vtákov do Únie.

(5) Argentína sa v súčasnosti uvádza v tabuľke uvedenej v časti 1 prílohy I k nariadeniu (ES) č. 798/2008. Dovoz chovnej alebo úžitkovej hydiny z uvedenej tretej krajiny však nie je povolený, s výnimkou vtákov nadradu bežce. Argentína by preto mala byť zahrnutá ako osobitná položka do zoznamu uvedeného v prílohe I k nariadeniu (ES) č. 318/2007.

(6) Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,

PRIJALA TOTO NARIADENIE:

Článok 1

Príloha I k nariadeniu (ES) č. 318/2007 sa nahrádza textom v prílohe k tomuto nariadeniu.

Článok 2

Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 25. januára 2012 Za Komisiu predseda José Manuel BARROSO

(1) Ú. v. ES L 268, 14.9.1992, s. 54.

(2) Ú. v. EÚ L 84, 24.3.2007, s. 7.

(3) Ú. v. EÚ L 295, 25.10.2006, s. 1.

(4) Ú. v. EÚ L 226, 23.8.2008, s. 1.